EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du (11-23/PES-00156) udaltzaingoen koordinaketari buruz. Segurtasun Politikak Garatzeko Zerbitzuari eta Nafarroako Foruzaingoari informazioa eskatu ondoren, honako hau da Nafarroako Gobernuko Barneko, Funtzio Publikoko eta Justiziako kontseilariak ematen duen informazioa:

Barneko, Funtzio Publikoko eta Justiziako Departamentuaren egitura organikoa ezartzen duen azaroaren 15eko 254/2023 Foru Dekretuaren 10. artikuluko f) letrak ematen dion eskumenaren arabera, Segurtasun Politikak Garatzeko Zerbitzuak, besteak beste, udaltzaingoak koordinatzeko eginkizuna betetzen du, Babes Zibilaren arloan xedatutakoari kalterik egin gabe.

Nafarroako Segurtasun Publikoari buruzko ekainaren 20ko 8/2006 Foru Legearen 16.1 artikuluak arautzen du Nafarroako Udaltzaingoak Koordinatzeko Batzordea, segurtasun publikoaren arloan eskumena duen departamentuaren erakunde aholku-emaile gisa, udaltzaingoen koordinazioa dela-eta dagozkion eginkizunak bete ditzan.

Arestian aipatutako artikuluaren 6. puntuan adierazten denez, honako hauek dira Udaltzaingoak Koordinatzeko Batzordearen eginkizunak:

1. Udaltzaingoak ukitzen dituzten xedapen orokorren proiektuei buruz derrigorrezko txostenak egitea.
2. Administrazio publikoetako organo eskudunei egokitzat jotzen dituen neurriak proposatzea udaltzaingoen zerbitzuak hobetzeko eta haien baliabide teknikoak homogeneizatzeko.
3. Batzordeburuak eskatzen dion beste edozein gairi buruzko txostenak egitea dituen eskumenen esparruan.
4. Indarra duten xedapenek haren gain uzten dituzten gainerako eginkizunak.

Nafarroako Poliziei buruzko azaroaren 19ko 23/2018 Foru Legearen 23.1 artikuluak adierazten du Nafarroako Udaltzaingoek honako lege hauek ezartzen dizkieten eginkizun guztiak beteko dituztela, indarrean dagoen legeriak ezartzen dituen kasu eta moduetan: 2/1986 Lege Organikoa, martxoaren 13koa, Segurtasun Indar eta Kidegoei buruzkoa; 8/2006 Foru Legea, ekainaren 20koa, Nafarroako Segurtasun Publikoari buruzkoa eta indarrean dagoen gainerako ordenamendu juridikoa, bereziki eta besteak beste, Polizia Judizialari buruzkoa.

Barne Zuzendaritza Nagusiko Segurtasun Politikak Garatzeko Zerbitzuak jakinarazi du, dakienaren arabera, Departamentuak ez diela udaltzaingoei errekerimendurik egin, polizia judizialak diren heinean, beren funtzioetan gehiegikeriak egin ez ditzaten. Ez dago jasota, ezta ere, Foruzaingoaren Ikerketa Kriminalaren Arlotik errekerimendurik egin denik.

Segurtasun Politikak Garatzeko Zerbitzuak jakinarazi du ez duela inolako akordiorik edo neurririk ezarri gai horren inguruan, eta, beraz, ez du jakin horrelakorik gertatu denik. Planteatutako egoeraren baten berri izanez gero, aipatutako Zerbitzuak berehala jakinaraziko dio Barne Zuzendaritza Nagusiari, dagozkion neurriak har ditzan, indarrean dagoen legediaren arabera.

Barneko kontseilariaren oniritzia eskuratu ondoren, 2011n Foruzaingoan ekimena hartu zen 112ri eskatzeko izaera larriko zenbait gai Foruzaingoaren bidez kudea zitezela. Ekimen hori hartu zen Foruzaingoak bere baliabideen bidez delitu larri jakin batzuk kudea zitzan, eta ez, ordea, udaltzaingoek beren eskumenekoak ez diren polizia judizialen funtzioak betetzea saihesteko.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

Iruñean, 2023ko azaroaren 28an

Barneko, Funtzio Publikoko eta Justiziako kontseilaria. Amparo López Antelo